РЕГЛАМЕНТ (ЕО) № 897/2009 НА КОМИСИЯТА
от 25 септември 2009 година
за изменение на регламенти (ЕО) № 1447/2006, (ЕО) № 186/2007, (ЕО) № 188/2007 и (ЕО) № 209/2008 по отношение на условията на разрешителното за фуражната добавка Saccharomyces cerevisiae NCYC Sc 47
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 13, параграф 3 от него,
като има предвид, че:
(1)
Добавката Saccharomyces cerevisiae (NCYC Sc 47), с търговско наименование „Biosaf“, наричана по-долу „Biosaf“, която принадлежи към групата на зоотехническите добавки, беше разрешена при известни условия в съответствие с Регламент (ЕО) № 1831/2003 за период от десет години с Регламент (ЕО) № 1447/2006 на Комисията (2) за агнета за угояване, с Регламент (ЕО) № 186/2007 на Комисията (3) за коне, с Регламент (ЕО) № 188/2007 на Комисията (4) за млечни кози и млечни овци и Регламент (ЕО) № 209/2008 на Комисията (5) за свине за угояване. Добавката бе обявена за съществуващ продукт в съответствие с член 10 от Регламент (ЕО) № 1831/2003. Тъй като е предоставена цялата информация, която се изисква съгласно посочената разпоредба, тази добавка е вписана в Регистъра на фуражните добавки на Общността.
(2)
С Регламент (ЕО) № 1831/2003 се предоставя възможност за промяна на разрешителното за дадена добавка по искане на притежателя на разрешителното и след като бъде получено становище от Европейския орган за безопасност на храните (наричан по-долу „органът“). „LFA Lesaffre Feed Additives“, притежател на разрешителното за „Biosaf“, подаде заявление за промяна на търговското наименование на добавката от „Biosaf“ на „Actisaf“.
(3)
Предложената промяна в условията на разрешителните е от чисто административно естество и не налага нова оценка на съответните добавки. Европейският орган за безопасността на храните бе информиран за това заявление.
(4)
С цел да се позволи на заявителя да упражнява пазарните си права под търговското наименование „Actisaf“, се налага промяна в условията на разрешителните.
(5)
Поради това регламенти (ЕО) № 1447/2006, (ЕО) № 186/2007, (ЕО) № 188/2007 и (ЕО) № 209/2008 следва да бъдат съответно изменени.
(6)
Целесъобразно е да се предвиди преходен период, по време на който да могат да се изразходват наличните количества.
(7)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
1. В приложението към Регламент (ЕО) № 1447/2006 в колона 3 търговското наименование „Biosaf Sc 47“ се заменя с „Actisaf“.
2. В приложението към Регламент (ЕО) № 186/2007 в колона 3 търговското наименование „Biosaf Sc 47“ се заменя с „Actisaf“.
3. В приложението към Регламент (ЕО) № 188/2007 в колона 3 търговското наименование „Biosaf Sc 47“ се заменя с „Actisaf“.
4. В приложението към Регламент (ЕО) № 209/2008 в колона 3 търговското наименование „Biosaf Sc 47“ се заменя с „Actisaf“.
Член 2
Наличните количества, които отговарят на разпоредбите, приложими преди датата на влизане в сила на настоящия регламент, могат да продължат да се предлагат на пазара и да бъдат реализирани до шест месеца след тази дата.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 септември 2009 година.